*Határozati javaslat melléklete*

***FELHÍVÁS***

**A Budapest Főváros II. Kerületi Önkormányzat Képviselő-testülete az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004. (X.13.) önkormányzati rendelet alapján, az Önkormányzatnál és intézményeinél foglalkoztatott munkatársak lakhatásának támogatása céljából, felhívást tesz közzé az Önkormányzat tulajdonában álló 7 db lakás bérleti jogának szolgálati jelleggel, munkavégzésre irányuló jogviszonyhoz kötődően történő elnyerésére.**

**1. Kérelem benyújtására jogosult**, aki

a) a Polgármesteri Hivatallal,

b) az Önkormányzat által fenntartott oktatási, nevelési, egészségügyi és szociális intézménnyel munkavégzésre irányuló jogviszonyban áll.

**2. A bérleti jogviszony időtartama:**

A bérbeadás alapjául szolgáló jogviszony fennállásának időtartama, de **maximum öt év**. A bérlő **évente köteles** a bérbeadó felé **igazolni** az 1. pontban meghatározott foglalkoztatókkal fennálló, a bérbeadás alapjául szolgáló **jogviszonyának fennállását**.

A jogviszony megszűnésével egyidejűleg a bérleti jogviszony is megszűnik, és a bérlő köteles a lakásban vele élő családtagjaival együtt a lakásból 30 napon belül kiköltözni, és a lakást ingóságaitól kiürítve, rendeltetésszerű használatra alkalmas állapotban a bérbeadó részére birtokba adni.

**3. Az igényelhető lakások adatai:**

|  |  |  |  |
| --- | --- | --- | --- |
| **Lakás címe****Budapest II. kerület** | **Szobaszám** | **Alapterület****(m2)** | **Komfortfokozat** |
| Bimbó út 30. I. emelet 3. | 1+ fél | 42 | összkomfortos |
| Frankel Leó út 49. magasföldszint 4.  | 2 | 52 | összkomfortos |
| Frankel Leó út 55-57. földszint 2.  | 1 | 46 | összkomfortos |
| Hidegkúti út 22. földszint 3. | 1 | 23 | összkomfortos |
| Kapás utca18. III. emelet 2.  | 1 | 21 | komfortos |
| Keleti Károly utca 23. földszint 1. | 1 | 34 | komfortos |
| Margit krt. 50-52. III. emelet 1. | 1 | 62 | komfortos |

A lakások rendeltetésszerű használatához szükséges karbantartási munkákat az Önkormányzat a bérleti szerződés megkötésének időpontjáig elvégezteti. A lakások átadása elkészülésük függvényében, több időpontban történik, igazodva a bérbe adható állapot elnyeréséhez.

A lakások alaprajzai jelen felhívás mellékletét képezik, mivel az ingatlanok megtekintésére – a folyamatban lévő felújítási munkálatok okán – nincs lehetőség.

**4. A lakbér mértéke, megfizetésének módja:**

A lakbér jelenlegi mértéke az Önkormányzat tulajdonában álló lakások béréről szóló 51/1995. (XII. 18.) önkormányzati rendeletben foglaltak értelmében, a bérlő jövedelmi és vagyoni körülményeinek vizsgálata alapján

1. piaci alapú, bruttó 620,- Ft/m2/hó vagy
2. költségelvű, bruttó 440,- Ft/m²/hó.

Az Önkormányzat fenntartja azt a jogát, hogy a bérleti díj összegét évente felülvizsgálja, és azt a rendeletében elfogadott mértékben módosítsa.

A bérleti díjon kívül a bérlő köteles a bérbeadó által kiszámlázott szemétszállítási díjat is a lakbérrel egyidejűleg az Önkormányzat részére megfizetni. A tárgyhavi bérleti díjat a Lakásbérleti szerződésben meghatározott módon, az ott megjelölt határnappal bezárólag kell megfizetni. A fogyasztástól függő kiadásokat (pl. elektromos áram, gázdíj, víz-csatornahasználati díj, kábel TV, vonalas telefon) a Bérlő közvetlenül a szolgáltatónak köteles fizetni.

**5. A kérelem benyújtása:**

A kérelmet a II. Kerületi Polgármesteri Hivatal Gazdasági Igazgatóság Vagyonhasznosítási Osztályának címezve, papír alapon kell benyújtani, a Budapest II. Kerületi **Polgármesteri Hivatal Központi Ügyfélszolgálatán** (Budapest II. kerület Margit u. 2-4.) munkanapokon, ügyfélfogadási időben, illetőleg **postai úton** (Budapest II. kerületi Polgármesteri Hivatal, 1277 Budapest, Pf. 21.).

A kérelem benyújtásának határideje: **2023. ………… hó …….** napja, **……… óra.** A határidő jogvesztő.

A bérbe vételi kérelem csak a meghirdetett lakások valamelyikére irányulhat.

**A kérelmezők által kötelezően benyújtandó mellékletek:**

* a kérelmező (és együtt költöző hozzátartozói) hat havi nettó jövedelmére vonatkozó igazolás(ok), vállalkozó hozzátartozó esetén a NAV által az előző év bevallása alapján kiállított igazolás;
* kérelmező jelenlegi lakhatási jogcímének igazolása (bérleti/albérleti szerződés, befogadó nyilatkozat);
* kérelmezővel együtt költöző gyermekei születési anyakönyvi kivonata, továbbá tanköteles korú, valamint a tanköteles kor betöltését követően iskolarendszerű képzésben részesülő gyermek esetén a tanintézmény által kiállított iskolalátogatási igazolás, felsőfokú tanulmányokat folytató gyermek esetén igazolás a hallgatói jogviszonyról.

A felhívással kapcsolatban felvilágosítást kérni a Budapest II. Kerületi Polgármesteri Hivatal Vagyonhasznosítási és Ingatlan-nyilvántartási Osztályán lehet munkaidőben személyesen, vagy a +36 1 346 5735 telefonszámon.

**6. A kérelmek elbírálása:**

A beérkezett kérelmek elbírálásáról a Gazdasági és Tulajdonosi Bizottság, valamint a Közoktatási, Közművelődési, Sport, Egészségügyi, Szociális és Lakásügyi Bizottság együttes ülésen meghozott egybehangzó javaslatára a Képviselő-testület dönt.

A kérelmek elbírálásánál figyelembe kell venni az igénylő

a) lakáskörülményeit,

b) munkavégzésre irányuló jogviszonya idejét, valamint határozatlan vagy határozott jellegét,
a munkáltató (munkahelyi vezető) véleményét,

c) jövedelmi, vagyoni helyzetét,

d) családi és szociális körülményeit.

A kérelmek elbírálásának eredményéről a döntés meghozatalát követően minden kérelmező írásbeli értesítést kap. A kérelmek elbírálásával, annak eredményével kapcsolatban jogorvoslatnak helye nincs.

A támogatott munkavállaló a lakásbérleti szerződés megkötése előtt a Lechner Tudásközpont Nonprofit Kft. (1149 Budapest XIV. Bosnyák tér 5., bejárat a Nagy Lajos király útja felől) által kiállított **hatósági bizonyítvánnyal köteles igazolni** a bérbeadó felé, hogy sem ő, sem vele költöző közeli hozzátartozója nem rendelkezik beköltözhető lakóingatlan tulajdonjogával Budapest területén.

(*közeli hozzátartozó:*a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő és a testvér)

A lakásbérleti jogviszonnyal kapcsolatos szabályokat részletesen a Budapest Főváros II. Kerületi Önkormányzat Képviselő-testületének az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004. (X. 13.) önkormányzati rendelete tartalmazza.

Budapest Főváros II. Kerületi Önkormányzat nevében:

Budapest, 2023. ……….. hó ….. nap

**Örsi Gergely**

**Polgármester**